‘એટલે?’ કશિશની સાચી વાત હોઠે આવી ગઈ હતી, પણ શું કહેવું? એમ કહે કે એને લગ્ન જ નથી કરવા? કોઈ સામાન્ય સ્ત્રીને હોય તેવા અરમાન એના મનમાં જ નથી? સારો-સુશીલ વર મેળવવો કે શ્રીમંત ઘરમાં લગ્ન કરીને જિંદગીભર જલસા કરવા તેવા કોઈ અરમાન એના દિલમાં છે જ નહીં. એને તો પાંખો ફેલાવીને ઊંચા આસમાનમાં ઊડવું છે! આ સમાજમાં એણે પોતાની એક ઓળખ ઊભી કરવી છે. નાનું-મોટું કામ કરીને પણ કરિયર બનાવવી છે. કોઈની પત્ની કે મા કે બહેન કે દીકરી તરીકેની ઓળખ નહીં, પણ પોતાની નિજી ઓળખ હોય તેવું સપનું એણે નાનપણથી સેવ્યું છે. પોતાનું એક નામ હોય. લગ્ન તો એક ઇમોશનલ બ્લેકમેઇલના કારણે કરી રહી છે! કશિશના હોઠે આ બધી વાત આવી ગઈ હતી.